Onsdag aften stødte en båd på grund i Nibe Fjord. En helikopter reddede de fire passagerer i land.

Nordjyllands Politi fik onsdag aften klokken 18.43 en anmeldelse om, at fire personer var kommet i nød i Limfjorden ved Nibe Havn. Deres båd var stødt på grund, og det var begyndt at ryge fra båden. - Der bliver tilkaldt en helikopter, og stille og roligt kommer de fire personer tilbage på land. Ingen af dem er kommet til skade, fortæller vagtchef ved Nordjyllands Politi, Michael Elkjær. Det er uvist, hvad der fik båden til at støde på grund. Vagtchefen oplyser, at det begyndte at ryge fra båden, efter den stødte på grund, men det udviklede sig ikke til brand. Omkring klokken 22 onsdag aften blev båden bugseret i land ved Nibe Havn.